
Скопје, ноември 2026 година

ВОВЕД

I. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДАТ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ
Со Законот за туристичката дејност („Службен весник на Република Македонија” бр. 62/04, 89/08, 12/09, 17/11, 47/11, 53/11, 123/12, 164/13, 27/14, 116/15, 192/15 и 53/16 и „Службен весник на Република Северна Македонија“ бр. 31/20, 16/25 и 156/25) се уредуваат условите и начинот за вршење на туристичката дејност.
Согласно со Законот, туристичките агенции за вршење на дејноста се должни да поседуваат лиценца, која ја издава Министерството за култура и туризам или овластена институција. Постапката за добивање лиценца е уредена со членот 26 од Законот, со кој се определени начинот на поднесување на барањето и документацијата потребна за издавање на лиценцата, како и прибавувањето на определени докази по службена должност од страна на Министерството за култура и туризам. Со членот 27 е утврден рокот за издавање на лиценцата и периодот на нејзиното важење.
Постојното законско решение не утврдува можност за електронско поднесување на барањето за издавање лиценца, ниту соодветно ги уредува условите и начинот за електронско издавање и доставување на лиценцата и актите донесени во постапката. Исто така, потребно е попрецизно да се уреди постапувањето по барањето, особено во однос на основите за отфрлање и одбивање на барањето, како и правото на правна заштита на барателите.
Во насока на поедноставување на административните постапки релевантни за работењето на компаниите, Владата на Република Северна Македонија, на Двесте дваесет и петтата седница, одржана на 27 октомври 2026 година, ја разгледа и усвои Информацијата за статусот на имплементација на мерките за поедноставување на најмалку 50 административни постапки релевантни за работењето на компаниите, со предлог за утврдување единствен пристап кон нормативно уредување, обезбедување услови за примена и нивна дигитализација. Со заклучоците по Информацијата, меѓу другото, е утврдена обврска за надлежните институции да извршат процена на техничките предуслови за дигитализација на административните постапки и да утврдат дали постојат услови за нивна целосна или делумна дигитализација, односно дали е потребно преодно решение до воспоставување на потребните технички услови.
Истовремено, со заклучоците е предвидено нормативното уредување на административните постапки да ги опфати техничките и нормативните услови за електронско поднесување на барањата преку Националниот портал за електронски услуги, преку информацискиот систем на надлежната институција или преку службена електронска адреса, како и условите и начините за електронско издавање и доставување на актите кога не постои интеграција со Националниот портал за електронски услуги. Дополнително, утврдена е обврска во соодветните закони и подзаконски акти да се предвиди прибавување на податоци и докази по службена должност, независно од тоа дали административната постапка се спроведува во електронска или во хартиена форма, при истовремено задржување на можноста за поднесување барања во хартиена форма.
Во таа насока, се наметнува потребата од изменување и дополнување на Законот за туристичката дејност, со цел усогласување на постапката за издавање лиценца за вршење туристичка дејност со утврдениот пристап за поедноставување и дигитализација на административните постапки, преку овозможување електронско поднесување на барањето, електронско издавање и доставување на лиценцата и актите донесени во постапката, како и попрецизно уредување на постапувањето по барањата и правната заштита на барателите.
Притоа, со оглед на тоа што лиценцата може да ја издава и овластена институција од членот 25 став 3 од Законот, со предложените решенија се прави разграничување на постапката во зависност од давателот на лиценцата. Електронското поднесување на барањето, прибавувањето на доказите по службена должност преку Националната платформа за интероперабилност и електронското издавање и доставување на лиценцата се предвидуваат за постапките што ги спроведува Министерството за култура и туризам, додека постапката пред овластената институција се спроведува во писмена, односно хартиена форма.
Со предложените измени се обезбедува поедноставна, поефикасна и попристапна постапка за туристичките агенции, се намалува административниот товар за барателите преку прибавување на определени докази по службена должност и се создава нормативна основа за дигитализација на постапката, во согласност со заклучоците на Владата и во рамките на надлежностите и техничките можности на Министерството за култура и туризам.
II. ЦЕЛИ, НАЧЕЛА И ОСНОВНИ РЕШЕНИЈА НА ПРЕДЛОГОТ НА ЗАКОН
Целта на Предлогот на закон е поедноставување и унапредување на постапката за издавање лиценца за вршење туристичка дејност, преку овозможување електронско поднесување на барањето, прибавување на податоците и доказите по службена должност, електронско издавање и доставување на лиценцата и попрецизно уредување на постапувањето по барањето и правната заштита на барателите.
Предлогот на закон има за цел да го намали административниот товар за туристичките агенции, да го олесни остварувањето на нивните права и обврски во постапката за добивање лиценца и да придонесе кон поголема ефикасност, транспарентност и достапност на административните услуги.
Предложените законски решенија се засноваат на начелата на законитост, ефикасност, економичност, достапност на административните услуги, правна сигурност и заштита на правата и правните интереси на барателите, при истовремено почитување на можноста постапката да се спроведува и во хартиена форма.
Предложените решенија не ги менуваат условите за вршење туристичка дејност и условите за добивање лиценца, туку се однесуваат на поедноставување и унапредување на постапката за нејзино издавање.
Законот се заснова на истите начела на кои се заснова туристичката дејност („Службен весник на Република Македонија” бр.62/04, 89/08, 12/09, 17/11, 47/11, 53/11, 123/12, 164/13, 27/14, 116/15, 192/15 и 53/16 и „Службен весник на Република Северна Македонија“ бр. 31/20, 16/25 и 156/25).

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГ НА ЗАКОНОТ ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА
	Одредбите од Предлогот на закон немаат непосредни финансиски последици врз Буџетот на Република Северна Македонија и другите јавни финансиски средства. Со Предлогот на закон се уредуваат начинот и постапката за поднесување на барањето, прибавувањето на податоците и доказите и издавањето на лиценцата.
	Електронското поднесување и доставување на актите и прибавувањето на податоците по службена должност ќе се реализираат преку постојните национални системи за електронски услуги и интероперабилност, во рамките на техничките и организациските можности на надлежните институции.	

IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ И НАЧИНОТ НА НИВНО ОБЕЗБЕДУВАЊЕ, КАКО И ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ
За спроведување на предложените законски решенија, не се предвидуваат дополнителни финансиски средства од Буџетот на Република Северна Македонија.
Техничките предуслови за електронско поднесување на барањата, прибавување на податоците и доказите по службена должност и електронско издавање и доставување на лиценцата ќе се утврдат во соработка со Министерството за дигитална трансформација.
Со предложените законски решенија не се воведуваат нови материјални обврски за туристичките агенции во однос на условите за вршење на туристичката дејност и добивање лиценца. Напротив, со предложените решенија се намалува административниот товар за барателите преку прибавување на определени податоци и докази по службена должност од страна на Министерството за култура и туризам.

V.  ПРЕГЛЕД НА ЗАКОНИ ШТО ТРЕБА ДА СЕ ИЗМЕНАТ СО ДОНЕСУВАЊЕ НА ЗАКОНОТ И ПРОПИСИ ШТО ТРЕБА ДА СЕ ДОНЕСАТ ЗА СПРОВЕДУВАЊЕ НА ЗАКОНОТ
Донесувањето на Законот не  предизвикува потреба за изменување на друг закон, а од предлогот на законот произлегува обврска за донесување на следниот подзаконски акт:
· Акт за формата и содржината на образецот на барањето за добивање лиценца.













Предлог на Закон за изменување и дополнување на Законот за туристичката дејност (*[footnoteRef:2]) [2: () Со овој закон се врши усогласување со Регулативата (ЕУ) бр. 910/2014 на Eвропскиот парламент и на Советот од 23 јули 2014 година за електронска идентификација и доверливи услуги за електронски трансакции на внатрешниот пазар и за укинување на Директивата 1999/93/ЕЗ (eIDAS) (CELEX бр. 32014R0910).    

Член 1
	Во Законот за туристичката дејност („Службен весник на Република Македонија” бр.62/04, 89/08, 12/09, 17/11, 47/11, 53/11, 123/12, 164/13, 27/14, 116/15, 192/15 и 53/16 и „Службен весник на Република Северна Македонија“ бр. 31/20, 16/25 и 156/25), насловот на членот 26 и членот 26 се менуваат и гласат:
„5. Барање за добивање лиценца
Член 26
Туристичките агенции за добивање лиценца поднесуваат барање за добивање лиценца до давателот на лиценцата, во кое се наведуваат фирмата и седиштето на барателот, како и видот на лиценцата што се бара.
Кога лиценцата ја издава Министерството за култура и туризам, барањето од ставот (1) на овој член се поднесува писмено до Министерството за култура и туризам или во електронска форма со употреба на средство за електронска идентификација преку Националниот портал за електронски услуги, согласно со прописите од областа на електронското управување и електронските услуги и од областа на електронски документи, електронска идентификација и доверливите услуги.     
Кога лиценцата ја издава овластената институција од членот 25 став 3 од овој закон, барањето од ставот 1 на овој член се поднесува писмено до овластената институција.
Кон барањето од ставот 1 на овој член, се доставуваат:
1. решение за упис во трговскиот регистар и документ за регистрирана дејност (ДРД образец);
2. известување за исполнување на условите за вршење на туристичка дејност;
3. податоци за одговорното лице и
4. доказ дека е склучен годишен договор за осигурување од одговорност за вршење на дејноста, доколку тоа е предвидено со овој закон.
Кога лиценцата ја издава Министерството за култура и туризам, барателот кон барањето од ставот 1 на овој член го приложува доказот од ставот 4 точка 4. на овој член, а доказите и податоците од ставот 4 точки 1., 2. и 3. на овој член ги обезбедува Министерството за култура и туризам по службена должност во електронска форма преку Националната платформа за интероперабилност, согласно прописите од областа на електронското управување и електронските услуги.
Кога лиценцата ја издава овластената институција од членот 25 став 3 од овој закон, барателот кон барањето од ставот 1 на овој член ги приложува доказите и податоците од ставот 4 на овој член.
Кога лиценцата ја издава Миннистерството за култура и туризам барањето од став 1 на овој член и доказите и податоците од став 4 на член можат да бидат поднесени, прибавени и доставени во електронска форма преку Националната платформа за интероперабилност, согласно прописите од областа на електронското управување и електронските услуги.
По исклучок од ставот 7 на овој член, а во случај на технички прекин на функционалноста на Националниот портал за електронски услуги или Националната платформа за интероперабилност, доказите и податоците од ставот 4 на овој член во форма на електронски документи се поднесуваат преку квалификувана електронска препорачана достава на електронската адреса на подносителот на барањето, согласно прописите од областа на електронските документи, електронската идентификација и доверливите услуги. 
Формата и содржината на образецот на барањето од став 1 на овој член, ги пропишува министерот за култура и туризам.

Член 2
По членот 26 се додаваат нов наслов и нов член 26-а, кои гласат:
„Основи за отфрлање, односно одбивање на барањето 
Член 26-а
Министерството за култура и туризам, односно овластената институција од членот 25 став 3 од овој закон, донесува решение за отфрлање на барањето за издавање лиценца, во согласност со Законот за општата управна постапка, доколку не се доставени доказите и податоците од член 26 став 4 од овој закон.
Министерството за култура и туризам, односно овластената институција од членот 25 став 3 од овој закон, донесува решение за одбивање на барањето за издавање лиценца, во согласност со Законот за општата управна постапка доколку од доставените, односно прибавените докази и податоци произлегува дека барателот не ги исполнува условите за издавање на лиценцата утврдени со овој закон.
Кога решенијата од ставовите 1 и 2 на овој член ги донесува Министерството за култура и туризам, истите може да се издадат и во форма на електронски документ кој се доставува на профилот на подносителот на барањето на Националниот портал за електронски услуги или во Една точка за услуги, согласно прописите од областа на електронското управување и електронските услуги и од областа на електронските документи, електронската идентификација и доверливите услуги.
Против решенијата од ставовите 1 и 2 на овој член донесени од Министерството за култура и туризам, може да се изјави жалба во рок од 15 дена од денот на донесување на решенијата до Државната комисија за одлучување во управна постапка, постапка од работен однос и инспекциски надзор во втор степен.
Против решенијата од ставовите 1 и 2 на овој член донесени од овластената институција од членот 25 став 3 од овој закон, може да се изјави жалба во рок од 15 дена од денот на донесување на решенијата до Државната комисија за одлучување во управна постапка, постапка од работен однос и инспекциски надзор во втор степен.“

Член 3
Членот 27 се менува и гласи:
„Министерството за култура и туризам, односно овластената институција од членот 25 став 3 од овој закон, во рок од 30 дена од денот на добивањето на комплетното барање, издава лиценца.
Кога лиценцата ја издава Министерството за култура и туризам, лиценцата може да се издаде и во форма на електронски документ кој се доставува на профилот на подносителот на барањето на Националниот портал за електронски услуги или во Една точка за услуги, согласно прописите од областа на електронското управување и електронските услуги и од областа на електронските документи, електронската идентификација и доверливите услуги.
Кога лиценцата ја издава овластената институција од членот 25 став 3 од овој закон, лиценцата се издава во писмена форма.
Периодот на важење на лиценцата е неограничен.“

Член 4
По членот 27 се додаваат нов наслов и нов член 27-а, кои гласат:
„Примена на други прописи
Член 27-а
Постапката за издавање лиценца се спроведува во согласност со одредбите од Законот за општата управна постапка, доколку со овој закон поинаку не е уредено.“

Член 5
Подзаконскиот пропис утврден со овој закон ќе се донесе најдоцна во рок од три месеци од денот на влегувањето во сила на овој закон.

Член 6
	Започнатите постапки за издавање лиценца за вршење на туристичката дејност до денот на влегувањето во сила на овој закон, ќе продолжат согласно со одредбите од Законот за туристичката дејност („Службен весник на Република Македонија” бр.62/04, 89/08, 12/09, 17/11, 47/11, 53/11, 123/12, 164/13, 27/14, 116/15, 192/15 и 53/16 и „Службен весник на Република Северна Македонија“ бр. 31/20, 16/25 и 156/25).

Член 7
Овој закон влегува во сила осмиот ден од денот на објавувањето во „Службен весник на Република Северна Македонија“.














ОБРАЗЛОЖЕНИЕ НА ПРЕДЛОГОТ НА ЗАКОНОТ
I. ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГОТ НА ЗАКОНОТ
Со членот 1 од Предлогот на закон се менува членот 26 од Законот за туристичката дејност, со што се врши поинакво уредување на постапката за поднесување барање за издавање лиценца. Со овој член се утврдува содржината на барањето, начинот на неговото поднесување и доказите и податоците потребни за издавање на лиценцата. Притоа, се прави разлика во зависност од тоа дали лиценцата ја издава Министерството за култура и туризам или овластената институција од членот 25 став 3 од Законот.
Кога лиценцата ја издава Министерството за култура и туризам, се овозможува барањето да се поднесува во писмена или во електронска форма преку Националниот портал за електронски услуги, со употреба на средство за електронска идентификација, согласно со прописите од областа на електронското управување и електронските услуги и прописите од областа на електронските документи, електронската идентификација и доверливите услуги, додека пак кога лиценцата ја издава овластената институција, барањето се поднесува во писмена форма непосредно до таа институција, при што барателот ги приложува сите потребни докази и податоци.
Со овој член се утврдува дека, кога лиценцата ја издава Министерството за култура и туризам, барателот го приложува доказот за склучен годишен договор за осигурување од одговорност за вршење на дејноста, доколку тоа е предвидено со Законот, додека другите докази и податоци ги прибавува Министерството по службена должност преку надлежните јавни органи.
Со членот 2 од Предлогот на закон по членот 26 се додава нов член 26-а, со кој се уредуваат основите за отфрлање, односно одбивање на барањето за издавање лиценца. Со оваа одредба се уредува и правото на жалба против решенијата за отфрлање и одбивање на барањето, донесени од Министерството за култура и туризам или од овластената институција, до надлежната Државна комисија за одлучување во управна постапка, постапка од работен однос и инспекциски надзор во втор степен, со што се обезбедува правна заштита на барателите во постапката за издавање лиценца.
Членот 3 од Предлогот на закон предвидува изменување на членот 27 од Законот, со што рокот за издавање на лиценцата се зголемува од 15 на 30 дена. Имено, со овој член се предвидува Министерството за култура и туризам, односно овластената институција, да ја издаде лиценцата во рок од 30 дена од денот на добивањето на комплетното барање.
Дополнително, кога лиценцата ја издава Министерството за култура и туризам, се овозможува нејзино издавање и во форма на електронски документ, кој се доставува на профилот на подносителот на барањето на Националниот портал за електронски услуги или во Една точка за услуги, согласно соодветните прописи. Кога лиценцата ја издава овластената институција, таа се издава во писмена форма. Со оваа одредба се задржува и постојното решение според кое периодот на важење на лиценцата е неограничен.
Со членот 4 од Предлогот на закон по членот 27 се додава нов член 27-а, со кој се уредува примената на Законот за општата управна постапка во постапката за издавање лиценца, доколку со Законот за туристичката дејност поинаку не е уредено.
Со цел да се обезбеди навремено донесување на потребната подзаконска регулатива и создавање услови за целосна и непречена примена на законските одредби со кои се уредува постапката за издавање на лиценца за вршење на туристичката дејност, со членот 6 од Предлогот на закон се утврдува рок од најдоцна три месеци од денот на влегувањето во сила на овој закон за донесување на подзаконскиот пропис со кој ќе се пропише формата и содржината на образецот на барање за добивање на лиценцата.
Со членот 6 се уредува преодниот режим за започнатите постапки за издавање лиценца за вршење на туристичката дејност, со цел да се обезбеди правна сигурност и континуитет во нивното спроведување. Имено, со овој член се предвидува постапките започнати пред влегувањето во сила на овој закон да продолжат согласно со одредбите од Законот за туристичката дејност што важеле во моментот на нивното започнување, односно согласно со досегашната правна рамка, со што се избегнува промена на правилата во текот на веќе започната управна постапка.
Со членот 7 од Предлогот на закон се уредува влегувањето во сила на законот, односно се предвидува тој да влезе во сила осмиот ден од денот на објавувањето во „Службен весник на Република Северна Македонија“.

II. МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ
Решенијата содржани во Предлог законот за изменување и дополнување на Законот за туристичката дејност се меѓусебно поврзани со решенијата содржани во Законот за туристичката дејност.

III. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА
Со донесувањето на Предлогот на закон ќе се овозможи поедноставување и унапредување на постапката за издавање лиценца за вршење туристичка дејност, намалување на административниот товар за туристичките агенции и полесно остварување на нивните права и обврски.
Можноста за електронско поднесување на барањето и електронско издавање и доставување на лиценцата преку постојните системи за електронски услуги ќе придонесе кон поголема достапност и ефикасност на административните услуги, намалување на потребата од непосредно доставување документација и физичко присуство на барателите во постапката што ја спроведува Министерството за култура и туризам.
Прибавувањето на определени докази и податоци по службена должност ќе го намали обемот на документација што туристичките агенции се должни да ја обезбедуваат и доставуваат, а со попрецизното уредување на основите за отфрлање и одбивање на барањето и правото на жалба ќе се придонесе кон поголема правна сигурност и транспарентност во постапувањето.
Со предложените решенија се задржува можноста за поднесување барања во хартиена форма, а се прави и јасно разграничување на начинот на спроведување на постапката пред Министерството за култура и туризам и пред овластената институција.
На овој начин се создава нормативна основа за поефикасно, поедноставно и подостапно остварување на правата на туристичките агенции, во согласност со мерките за поедноставување и дигитализација на административните постапки.










ТЕКСТ НА ОДРЕДБИТЕ ОД ЗАКОНОТ 
ШТО СЕ МЕНУВААТ, ОДНОСНО ДОПОЛНУВААТ 

5. Постапка за добивање на лиценца
Член 26
Туристичките агенции за добивање на лиценца поднесуваат барање до давателот на лиценцата со наведување на фирмата и седиштето на барателот и видот на лиценцата што се бара.
Со барањето од ставот 1 на овој член се приложува:
1) решение за упис во трговскиот регистар и Документ за регистрирана дејност
(ДРД образец);
2) известување за исполнување на условите за вршење на туристичка дејност;
3) податоци за одговорното лице и
4) доказ дека склучил годишен договор за осигурување од одговорност за вршење на дејноста, доколку е предвидено со овој закон.
Службеното лице од Министерството за култура и туризам кое ја води постапката, по службена должност ги прибавува доказите од ставот 2 точки 1, 2 и 3 на овој член од надлежниот јавен орган, во рок од три работни дена од поднесувањето на барањето. 
Овластеното службено лице од надлежниот јавен орган е должно бараните докази од ставот 3 на овој член да ги достави во рок од три дена од денот на приемот на барањето.
Против решението на Министерството за култура и туризам со кое е одбиено барањето за издавање на лиценцата може да се изјави жалба до Државната комисија за   одлучување во управна постапка, постапка од работен однос и инспекциски надзор во втор степен.
Против решението на овластената институција од членот 25 став 3 на овој закон со кое е одбиено барањето за издавање на лиценца, може да се изјави жалба до Државната комисија за одлучување во управна постапка, постапка од работен однос и инспекциски надзор во втор степен.

6. Издавање на лиценца
Член 27
Лиценцата се издава во рок од петнаесет дена од денот на поднесување на барањето од страна на вршителот на туристичката дејност.
Периодот на важење на лиценцата е неограничен.

